钦定古今图书集成/明伦汇编/氏族典/第145卷 > 《廖用贤尚友录》 > 孙奂
## 钦定古今图书集成/明伦汇编/氏族典/第145卷 > 《廖用贤尚友录》 > 孙奂

按《吴志孙静传》：“静子奂，字季明，兄皎既卒，代统其众，
以扬武中郎将领江夏太守。奂讷于造次，而敏于当
官，军民称之。黄武五年，权攻石阳，奂以地主使所部
将军鲜于丹帅五千人先断淮道，自帅吴硕、张梁五千人为军前锋，降高城，得三将，拜扬威将军，封沙羡
侯。奂亦爱乐儒生，年四十，嘉禾三年卒。子承嗣，以昭”
武中郎将代统兵领郡。赤乌六年卒，无子。封承庶弟
壹，奉奂后，袭业为将。孙峻之诛诸葛恪也，壹与全熙、
施绩攻恪弟公安督融，融自杀。壹从镇南迁镇军，假
节，督夏口。及孙𬘭诛滕引、吕据，据、引皆壹之妹夫也。
壹弟封又知引、据谋，自杀。𬘭遣朱异潜袭壹，异至武
昌，壹知其攻己，率部曲千馀口过将，引妻奔魏。魏以
壹为车骑将军、仪同三司，封吴侯，以故主芳贵人邢
氏妻之。邢美色妒忌，下不堪命，遂共杀壹及邢氏。壹
入魏，黄初三年死。